CELEX: 32013D0050
Language: ro
Date: 2013-01-22 00:00:00
Title: 2013/50/UE: Decizia de punere în aplicare a Comisiei din 22 ianuarie 2013 de autorizare a unei prelungiri a utilizării semințelor de Chia ( Salvia hispanica ) ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului [notificată cu numărul C(2013) 123]

24.1.2013   
            
            
               RO
            
            
               Jurnalul Oficial al Uniunii Europene
            
            
               L 21/34
            
         
      DECIZIA DE PUNERE ÎN APLICARE A COMISIEI
   
   din 22 ianuarie 2013
   de autorizare a unei prelungiri a utilizării semințelor de Chia (Salvia hispanica) ca ingredient alimentar nou în temeiul Regulamentului (CE) nr. 258/97 al Parlamentului European și al Consiliului
   [notificată cu numărul C(2013) 123]
   (Numai textul în limba engleză este autentic)
   (2013/50/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 258/97 al Parlamentului European și al Consiliului din 27 ianuarie 1997 privind alimentele și ingredientele alimentare noi (1), în special articolul 7,
   întrucât:
   
               (1)
            
            
               Decizia 2009/827/CE a Comisiei (2) a autorizat, în conformitate cu Regulamentul (CE) nr. 258/97, introducerea pe piață a semințelor de Chia (Salvia hispanica) ca ingredient alimentar nou pentru a fi utilizat în produsele de panificație, cu un conținut maxim de 5 % de semințe de Chia (Salvia hispanica).
            
         
               (2)
            
            
               La 14 aprilie 2011, The Chia Company a prezentat autorităților competente din Regatul Unit o cerere de prelungire a utilizării semințelor de Chia ca ingredient alimentar nou pe piață. În particular, societatea a cerut să poată utiliza până la 10 % semințe de Chia în anumite categorii de produse alimentare și să poată vinde semințe de Chia preambalate, recomandând o cantitate zilnică de maximum 15 g.
            
         
               (3)
            
            
               La 16 martie 2012, organismul responsabil de evaluarea produselor alimentare din Regatul Unit a emis raportul său de evaluare inițială. Concluzia raportului respectiv era că prelungirea utilizării semințelor de Chia pentru categoriile de produse alimentare propuse îndeplinește criteriile prevăzute la articolul 3 alineatul (1) din Regulamentul (CE) nr. 258/97.
            
         
               (4)
            
            
               La 26 martie 2012, Comisia a transmis raportul de evaluare inițială tuturor statelor membre.
            
         
               (5)
            
            
               S-au formulat obiecții motivate, în termenul de 60 de zile prevăzut la articolul 6 alineatul (4) al doilea paragraf din Regulamentul (CE) nr. 258/97, în special în ceea ce privește posibila absență a datelor toxicologice. Explicațiile suplimentare oferite de solicitant au răspuns acestor preocupări într-un mod satisfăcător pentru statele membre și Comisie. Prin urmare, s-a confirmat faptul că sunt îndeplinite criteriile prevăzute la articolul 3 alineatul (1) din Regulamentul (CE) nr. 258/97.
            
         
               (6)
            
            
               Conform articolului 7 alineatul (1) din Regulamentul (CE) nr. 258/97, trebuie să se adopte o decizie de punere în aplicare pentru a autoriza o prelungire a utilizării semințelor de Chia ca ingredient alimentar nou.
            
         
               (7)
            
            
               Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,
            
         ADOPTĂ PREZENTA DECIZIE:
   Articolul 1
   Semințele de Chia (Salvia hispanica) specificate în anexa I pot fi introduse pe piața Uniunii ca ingredient alimentar nou pentru utilizările enumerate în anexa II.
   Semințele de Chia (Salvia hispanica) ca atare pot fi vândute către consumatorul final doar în formă preambalată.
   Articolul 2
   Denumirea semințelor de Chia (Salvia hispanica) autorizată prin această decizie pentru etichetarea produselor alimentare care le conțin este „semințe de Chia (Salvia hispanica)”.
   Este necesară o etichetare suplimentară a semințelor de Chia (Salvia hispanica) preambalate, prin care consumatorul să fie informat în legătură cu faptul că cantitatea zilnică este de cel mult 15 g.
   Articolul 3
   Destinatarul prezentei decizii este The Chia Company, 262-276 Lorimer Street, Port Melbourne, VIC 3207, Australia.
   
      Adoptată la Bruxelles, 22 ianuarie 2013.
      
         
            Pentru Comisie
         
         Tonio BORG
         
         
            Membru al Comisiei
         
      
   
   
      (1)  JO L 43, 14.2.1997, p. 1.
   
      (2)  JO L 294, 11.11.2009, p. 14.
   
      ANEXA I
      
         CARACTERISTICILE SEMINȚELOR DE CHIA (SALVIA HISPANICA)
      
      
         Descriere
      
      Chia (Salvia hispanica) este o plantă erbacee anuală de vară aparținând familiei Labiatae.
      După recoltare, semințele sunt curățate mecanic. Se îndepărtează florile, frunzele și alte părți ale plantei.
      
         Compoziția obișnuită a semințelor de Chia
      
      
                  Substanță uscată
               
               
                  91-96 %
               
            
                  Proteine
               
               
                  20-22 %
               
            
                  Grăsime
               
               
                  30-35 %
               
            
                  Glucide
               
               
                  25-41 %
               
            
                  Fibre alimentare [fibre brute (1)]
               
               
                  18-30 %
               
            
                  Cenușă
               
               
                  4-6 %
               
            
         (1)  Fibra brută reprezintă partea fibrei compusă în principal din celuloză, pentosan și lignină nedigerabile.
   
   
      ANEXA II
      
         UTILIZĂRI ALE SEMINȚELOR DE CHIA (SALVIA HISPANICA)
      
      
                  Produse de panificație
               
               
                  cel mult 10 %
               
            
                  Cereale pentru micul dejun
               
               
                  cel mult 10 %
               
            
                  Fructe, fructe cu coajă lemnoasă și amestecuri de semințe
               
               
                  cel mult 10 %
               
            
                  Semințe de Chia preambalate ca atare
               
               
                  cel mult 15 g pe zi